b'\n_START_ARTICLE_\nAvo Hirvesoo\n_START_PARAGRAPH_\nAvo Hirvesoo (\xc3\xb5ieti Aavo-Valdur Hirvesoo; 23. september 1935 V\xc3\xb5ru \xe2\x80\x93 10. jaanuar 2014) oli eesti muusikateadlane._NEWLINE_Ta on l\xc3\xb5petanud Tallinna Arhitektuuri- ja Ehitustehnikumi ning aastal 1960 muusikateooria alal Tallinna Muusikakooli. Aastal 1965 l\xc3\xb5petas ta muusikateaduse alal (Karl Leichteri klassis) Tallinna Riikliku Konservatooriumi._NEWLINE_Ta t\xc3\xb6\xc3\xb6tas aastatel 1958\xe2\x80\x931961 Eesti Teatri- ja Muusikamuuseumis teadurina, aastatel 1964\xe2\x80\x931966 F. R. Kreutzwaldi nimelises Eesti NSV Riiklikus Raamatukogus muusikaosakonna juhatajana, aastatel 1966\xe2\x80\x931974 Kultuuriministeeriumi draama- ja muusikateoste kolleegiumi liikmena. Aastatel 1974\xe2\x80\x931976 oli ta Eesti Heliloojate Liidu konsultant, ta oli aastatel 1975\xe2\x80\x931976 \xc3\xbchtlasi Tallinna Riikliku Konservatooriumi muusikaajaloo \xc3\xb5ppej\xc3\xb5ud. Aastatel 1977\xe2\x80\x931985 oli ta ETV ja aastatel 1985\xe2\x80\x931992 Eesti NSV Ministrite N\xc3\xb5ukogu Riiklik Televisiooni ja Raadiokomitee muusikajuht ning aastatel 1992\xe2\x80\x931997 Eesti Raadio muusikatoimetaja._NEWLINE_Ta on uurinud peamiselt Eesti muusika varasemat perioodi ja pagulasmuusikuid. Ta on avaldanud \xc3\xbcle 1000 artikli ja uurimuse ajakirjanduses ning rahvusvahelistes erialav\xc3\xa4ljaannetes. Ta oli Eesti Muusika Biograafilise Leksikoni (1990) toimetuskolleegiumi esimees, ta oli ka aastatel 2007\xe2\x80\x932008 Eesti Muusika Biograafilise Leksikoni koostamise juures; ta on esinenud ettekannetega Tallinnas, Moskvas, Vilniuses, Riias ja Bregenzis teaduskonverentsidel. Ta on teinud \xc3\xbcle 500 raadio- ja telesaate, kirjutanud videofilmi "Lembitu t\xc3\xbctar" stsenaariumi (1986). Ta oli aastast 1986 Eesti Heliloojate Liidu liige, olles aastatel 1966\xe2\x80\x931974 ja 1979\xe2\x80\x931983 liidu juhatuses (olles vahepeal ka muusikateaduse sektsiooni esimees). Aastatel 1993\xe2\x80\x931998 oli ta Eesti Richard Wagneri Seltsi esimees.\n_START_SECTION_\nIsiklikku\n_START_PARAGRAPH_\nTema isa oli organist, helilooja ja koorijuht Valdur Hirvesoo (1910\xe2\x80\x931941). Tema abikaasa on arhitekt Eva Hirvesoo._NEWLINE_Neil on kolm last: poeg, arhitekt Ivo-Ott Hirvesoo; t\xc3\xbctar, viiuldaja Aet Hirvesoo-Hautam\xc3\xa4ki; poeg, ettev\xc3\xb5tja Aap Hirvesoo'